Rijeka, 1. veljače, 2020.g.

**OBJAVA ZA MEDIJE**

**Započeo najveći kulturni tulum u Europi**

Jutarnji program otvorenja Europske prijestolnice kulture u Rijeci začinila

glazba, ples i veselo raspoloženje

Na riječkim ulicama već od samog jutra vlada veselo i slavljeničko raspoloženje. Početak je to cjelodnevnog kulturnog tuluma koje će na **više od 30 lokacija predstaviti 70 događanja**, u čiju je **organizaciju uključeno više od 40 različitih udruga, poduzetnika, umjetničkih organizacija i brojnih pojedinaca**. Rijeka danas i otvara godinu u kojoj je **Europska prijestolnica kulture**.

„*Ponosni smo što od danas Rijeka i službeno postaje Europska prijestolnica kulture. Svojim sugrađanima, malima, velikima, umirovljenicima te brojnim uvaženim gošćama i gostima, Rijeka danas uistinu nudi raznoliku kulturnu zabavu. Dok su u jutarnjem programu dominirale plesne, dramske i glazbene izvedbe te nastupi dječjih zborova, vokalnih skupina i plesača, navečer nas u Riječkoj luci očekuje središnji dio događanja, Opera industriale, s početkom u 19:30 sati. Pozivamo sve sugrađane, mališane i odrasle, da nam se pridruže, a moći će i sudjelovati u programu“,* istaknula je **Emina Višnić**, direktorica Rijeke 2020.

Program za koji se već danima traži karta više - **Antituristička tura** riječkim turističkim autobusom pod vodstvom riječkih glumica Tanje Smoje i Jelene Lopatić – vozio je Rijekom publiku već u 10 sati, a u prvoj se turi pridružio, kako je i obećao, riječki gradonačelnik Vojko Obersnel. Urnebesno smiješna tura ponudila je sasvim drugačiji pogled na Rijeku, autoironičan i tipičan *„riječki“*.

I dok je jednima jutro krenulo antiturističkom vožnjom, drugi su na riječkome Korzu, u sklopu programa ***Rijeka, koraci i vrijeme***, šetali kroz 116 godina bogatu riječku povijest pomoću vremenske linije duge 232 metra. Svoje mjesto u kulturnom je programu našla i impozantna **riječka ribarnica** gdje su se tijekom prijepodneva održali i pop up nastupi Vokalnog studija Rijeka.

Bogato glazbeno prijepodne u Rijeci okupilo je sve generacije - učenici **Osnovne škole Vežica** uz dječje pjesme, brojalice i uspavanke na svojim ili jezicima svojih roditelja prikazali su kako izgleda **Djetinjstvo u Luci različitosti** miješajući pritom brojne europske jezike. Glazbu su posjetiteljima i prolaznicima u Kružnoj darovali **članovi mješovitog zbora Matice umirovljenika grada Rijeke**, pod vodstvom maestra Vinka Badjuka i Damira Badurine, a u cjelodnevna događanja uključena je i **Udruga ugostitelja Primorsko-goranske županije** programom koja u više kafića i trgova u centru organizira glazbene nastupe, koktel spektakle i veliku zabavu.

**Program se nastavlja čitav dan i noć**

**Okupljanje publike koja će pratiti središnji dio programa otvorenja** **Europske prijestolnice kulture** **očekuje se već od 19 sati u Riječkoj luci.** *Operu industriale*, koja započinje u 19.30 autorski potpisuje riječki dvojac **JMZM – Josip Maršić i Zoran Medved**, dok je orkestraciju raspisao hrvatski kompozitor **Frano Đurović**. Ovaj će program posjetiteljima donijeti buku, zvukove grada, radništva, iskre, svjetlosne efekte a **izvest će ga više od 200 izvođača**, i velik broj publike. Režiju središnjeg programa otvorenja potpisuje **Dalibor Matanić**.

Prostor za publiku koja će doći u Riječku luku proteže se na svim gatovima luke - Adamićev, De Franchescijev, Karoline Riječke, Riva Boduli, Molo longo. Na Molo longo poziva se publika koja želi sudjelovati u izvedbi, a posebice djeca s roditeljima, srednjoškolci i studenti. Ondje treba doći već između 18 i 18.30 sati jer je kapacitet za prijem publike na Molo Longu ograničen. Na Molo longu će se publici darovati zvona kojima će ujedno u određenim momentima programa moći sudjelovati u izvedbi. Na dijelu Adamićevog gata posebno će se osigurati prostor za ugodnije praćenje programa osobama s invaliditetom pa se njima, zbog izbjegavanja gužve, preporučuje dolazak u luku između 18 i 18.30 sati.

Veselje u Rijeci, dobra energija i zabava danas traju cijeli dan. Popodne kreću **koncertni nastupi rock, pop, jazz i blues izvođači i nastupi DJ-a**. Pauzu i predah svi uzimaju samo za jednosatnog trajanja Opere Industriale, a od 21 sat u klubovima i na otvorenom nastupaju brojni bendovi - od Jonathana, Parafa, Fit, Denis&Denis, The Siidsa, preko Udruge riječkih rockera iz 60-ih i 70-ih, sve do Marka Tolje, Duleta Bonace, Šajete i brojnih drugih.

Svi programi koji se u Rijeci održavaju tijekom cijelog dana u potpunosti su besplatni za posjetitelje, a posebno za ovu prigodu radno vrijeme svih ugostiteljskih objekata je produženo.

Izvrsna je to uvertira u program Europske prijestolnice kulture 2020. godine u kojoj se očekuje više od **600 pojedinačnih događanja** i u čiju je provedbu uključeno **više od 300 organizacija** iz Hrvatske i 40 zemalja Europe i svijeta.